Udskiftning i 1. Divisionsdamernes mål - Roskilde Håndbold
Udskiftning i 1. Divisionsdamernes mål
Når der bliver fløjet op til 1. Divisions håndbold i sæson 2020/21, så bliver det med en udskiftning i Roskilde-damernes mål. Freja Fagerberg, der sammen med Maria Faurhøj har vogtet målet de seneste sæsoner, har fået en unik mulighed for at prøve kræfterne af i den svenske ligaklub Kristiansstad. Hendes erstatning bliver Emilie Jacobsen, der har flere ligakampe på CV'et.
Det bliver altså et tak for nu og på gensyn til Freja Fagerberg, der som nævnt skal over sundet og prøve sig af i den svenske liga. Lisbeth Klarskov fra klubbens sportslige ledelse udtaler:
“Vi er naturligvis meget kede af, at Freja forlader os, men samtidig ønsker vi hende al mulig held og lykke i det svenske! Vi har været superglade for at have Freja i klubben; hun har udover at være en dygtig målmand med høj redningsprocent også altid gået foran til træning – og altid med højt humør og masser af energi, som har smittet overalt både i dametruppen, men også i ungdomsafdelingen. Freja har har været meget mere end bare målmand på dameholdet; hun har været målmandstræner i ungdomsafdelingen, på håndboldskole og fast tilknyttet U15 Drenge de sidste to sæsoner og altid klar til at yde en ekstra indsats i klubben.
Så der skal ikke herske tvivl om, at Freja i meget høj grad vil blive savnet i Roskilde Håndbold. Så, fantastiske Freja, vi ønsker dig alt det bedste i det svenske – OG på gensyn på et tidspunkt i Roskilde Håndbold!
Som erstatning for Freja har vi den store glæde og stolthed at kunne offentliggøre, at vi har hentet Emilie Jacobsen til klubben. Emilie har flere ligakampe på CV’et og har repræsenteret så stærke klubber som Rødovre, Skanderborg og AJAX.
Emilie Jacobsen, der kommer til Roskilde fra Ajax
Trænerteamet hos damerne var ikke i tvivl om, at Emilie skulle have et opkald, da truppen stod og manglede en keeper:
“Da det stod klart, at Freja tager til Sverige, reagerede vi hurtigt og tog som det første kontakt til Emilie. Emilie er en rigtig dygtig og rolig målmand med gode kompetencer på langskudene. Derudover bliver vi nødt til at fremhæve de personlige evner og værdier, som Emilie besidder, da hun er en fantastisk venlig og meget sympatisk pige. Hun passer sin træning, og sætter holdet øverst. Vi glæder os rigtig meget til at bidrage videre til Emilies udvikling, hvor vi har et håb om og en tro på, at hun kan blive en profil i 1. division.”
Emilie selv ser også frem til klubskiftet:
“Jeg har valgt at skifte til Roskilde Håndbold, da jeg ser det som en god mulighed for at udvikle mig og igen prøve kræfter af med 1 division. Derudover glæder jeg mig til at blive en del af et ungt hold og et godt træningsmiljø.”
For spørgsmål eller yderligere kommentarer, kontakt Roskilde Håndbolds sportslige ledelse Christian Hjortgaard eller Lisbeth Klarskov.